Fælles holdning (EF) nr. 19/2000

fastlagt af Rådet den 28. februar 2000

med henblik på vedtagelse af Europa-Parlamentets og Rådets forordning (EF) nr. .../2000 om ændring af Rådets forordning (EØF) nr. 3330/91 om statistikker over udveksling af goder mellem medlemsstater, navnlig for så vidt angår en forenklet anvendelse af varenomenklaturen

(2000/C 87/02)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 95,

under henvisning til forslag fra Kommissionen(1),

under henvisning til udtalelse fra Det Økonomiske og Sociale Udvalg(2),

i henhold til fremgangsmåden i traktatens artikel 251(3), og

ud fra følgende betragtninger:

(1) I henhold til Rådets forordning (EØF) nr. 3330/91(4) udarbejder Fællesskabet og dets medlemsstater statistikker over udveksling af goder mellem medlemsstater (Intrastat) i den overgangsperiode, der begynder den 1. januar 1993 og udløber på tidspunktet for overgangen til en fælles ordning for beskatning i oprindelsesmedlemsstaten.

(2) Forenklingen af lovgivningen for det indre marked, således som det har fundet udtryk i SLIM-projektet om enklere lovgivning for det indre marked, har til formål at forbedre virksomhedernes konkurrenceevne og deres jobskabelsespotentiale.

(3) Forenklingen af Intrastat-systemet er blevet valgt som pilotprojekt i forbindelse med SLIM, og de konkrete forslag, som SLIM-Intrastat-arbejdsgruppen har fremsat med henblik på at lette indberetningsbyrden for de oplysningspligtige, er omhandlet i en meddelelse til Europa-Parlamentet og Rådet og er blevet positivt modtaget.

(4) En forenklet anvendelse af varenomenklaturen er et af disse forslag, idet de oplysningspligtige generelt betragter klassificeringen af varerne som vanskelig.

(5) Det er vigtigt, at der sker en forenkling af den kombinerede nomenklatur, som skal anvendes ensartet på den fællesskabsinterne og den eksterne handel, så det bliver nemmere at anvende ordningen - især for små og mellemstore virksomheder (SMV). Der bør i den forbindelse tages hensyn til resultaterne af de drøftelser, som Kommissionen i øjeblikket fører med medlemsstaterne og de europæiske erhvervsorganisationer som led i SLIM-initiativet, idet princippet om en fælles nomenklatur bibeholdes.

(6) Anvendelse af forenklingstærskler er et effektiv middel til at lette indberetningsbyrden for de oplysningspligtige, især SMV -

UDSTEDT FØLGENDE FORORDNING:

Artikel 1

Artikel 28, stk. 5, første afsnit, i forordning (EØF) nr. 3330/91 affattes således:

"5. Forenklingstærsklerne giver de oplysningspligtige mulighed for at fravige artikel 23; de oplysningspligtige angiver i de i artikel 13, stk. 1, omhandlede erklæringer højst de ti mest detaljerede underopdelinger i den kombinerede nomenklatur, som målt i værdi er de vigtigste, og anfører de øvrige varer i andre underopdelinger efter bestemmelser, som Kommissionen fastsætter i henhold til artikel 30. For hver af ovennævnte underopdelinger anfører foruden det i artikel 21, andet led, omhandlede kodenummer den medlemsstat, varerne kommer fra, eller bestemmelsesmedlemsstaten og varernes værdi."

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Den anvendes fra den 1. januar 2001.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i ...

På Europa-Parlamentets vegne

...

Formand

På Rådets vegne

...

Formand

(1) EFT C 245 af 12.8.1997, s. 12, og

EFT C 164 af 29.5.1998, s. 14.

(2) Udtalelse afgivet den 29.10.1997 (endnu ikke offentliggjort i EFT).

(3) Europa-Parlamentets udtalelse af 1.4.1998 (EFT C 138 af 4.5.1998, s. 92), Rådets fælles holdning af 28.2.2000 og Europa-Parlamentets afgørelse af ... (endnu ikke offentliggjort i EFT).

(4) EFT L 316 af 16.11.1991, s. 1. Forordningen er senest ændret ved forordning (EF) nr. 1182/1999 (EFT L 144 af 9.6.1999, s. 1).

RÅDETS BEGRUNDELSE

I. INLEDNING

1. Den 4. juni 1997 fremlagde Kommissionen et forslag(1), der er baseret på traktatens artikel 100 A (ny nummerering: artikel 95), om statistikker over udveksling af goder mellem medlemsstaterne for så vidt angår en forenklet anvendelse af varenomenklaturen.

2. Europa-Parlamentet og Det Økonomiske og Sociale Udvalg har afgivet udtalelse henholdsvis den 1. april 1998(2) og den 29. oktober 1997(3).

Som følge af Europa-Parlamentets udtalelse har Kommissionen forelagt et ændret forslag den 27. april 1998(4).

3. Rådet vedtog den 28. februar 2000 sin fælles holdning i overensstemmelse med traktatens artikel 251.

II. FORMÅL

4. Intrastat-systemet blev indført den 1. januar 1997 efter afskaffelsen af toldformaliteter inden for Fællesskabet. Systemet fastlægger reglerne for indsamling og udarbejdelse af statistikker for udveksling af goder mellem medlemsstaterne.

Det er formålet med forslaget at gøre arbejdet med de statistiske angivelser vedrørende handel mellem medlemsstaterne lettere for de oplysningspligtige, især for små og mellemstore virksomheder.

III. FÆLLES HOLDNING

5. I forbindelse med vedtagelsen af forordningen om statistikker over udveksling af goder mellem medlemsstater for at begrænse omfanget af oplysninger, som skal indberettes(5), erklærede Rådet, at det vil behandle forslaget vedrørende varenomenklaturen, samtidig med at det bibeholder princippet om en fælles nomenklatur og tager hensyn til Parlamentets ændringer og resultaterne af de drøftelser, som Kommissionen fører som led i SLIM-initiativet (enklere lovgivning for det indre marked).

6. Forslaget blev gjort til genstand for en generel omarbejdning under Rådets drøftelse. Ikke desto mindre blev de fleste af Parlamentets ændringer taget med i den fælles holdning.

7. Ændring 3 om en forenklet anvendelse af den kombinerede nomenklatur er taget med i betragtning 4. Ændring 4 om forenklingen af den kombinerede nomenklatur som et pilotprojekt indgår i betragtning 5.

8. Princippet om en ensartet anvendelse af nomenklaturen på den fællesskabsinterne og eksterne handel (ændring 5) er taget med i betragtning 5.

9. Ændring 6 og 7 om et samarbejde mellem Kommissionen, medlemsstaterne samt de europæiske handels- og industriorganisationer er i det væsentligste taget med i betragtning 5.

10. Rådet beholdt delvist ændring 8. I artikel 28, stk. 5, i den fælles holdning hedder det, at varerne kategoriseres i henhold til underopdelingerne i den gældende kombinerede nomenklatur. Rådet accepterer ligeledes principperne i den anden del af ændring 8, der tilsigter at lette det statiske arbejde for små og mellemstore virksomheder (SMV). Rådet finder det imidlertid mere hensigtsmæssigt, at denne lettelse gennemføres på en anden måde; ifølge Rådet skal SMV'erne højst angive de ti mest værdifulde underopdelinger og gruppere andre produkter i de underopdelinger, der er beregnet til resterende elementer efter de bestemmelser, som Kommissionen fastsætter i henhold til proceduren i artikel 30 i forordning (EØF) nr. 3330/91.

11. Rådet, der har accepteret de fleste ændringer, er af den opfattelse, at det i det store hele har fundet en god balance mellem de to formål: lettelse af indberetningsbyrden for SMV'erne og behovet for pålidelige statistikker.

(1) EFT C 245 af 12.8.1997, s. 12.

(2) EFT C 138 af 4.5.1998, s. 90.

(3) EFT C 19 af 21.1.1998, s. 52.

(4) EFT C 164 af 29.5.1998, s. 14.

(5) EFT L 144 af 9.6.1999, s. 1.